CELEX: 
Language: lt
Date: 2019-03-06 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl aviacijos išmetamųjų teršalų stebėsenos, ataskaitų teikimo ir tikrinimo priemonių, kurias Tarptautinė civilinės aviacijos organizacija priėmė siekdama įgyvendinti pasaulinę rinkos priemonę, papildoma Europos Parlamento ir Tarybos direktyva 2003/87/EB

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Sąjunga ir jos valstybės narės tvirtai remia Tarptautinės civilinės aviacijos organizacijos (ICAO) ketinimą pradėti taikyti tarptautinei aviacijai skirtą pasaulinę rinkos priemonę, kuria prisidedama prie kovos su klimato kaita. Tą liudija faktas, kad Europos Parlamentas ir Taryba tris kartus iš dalies keitė ES šiltnamio efektą sukeliančių dujų apyvartinių taršos leidimų prekybos sistemą (ES ATLPS), siekdami sudaryti sąlygas ICAO sparčiau parengti pasaulinę rinkos priemonę, taip pat didelis pastarųjų 6 metų finansinis bei ekspertinis Sąjungos ir valstybių narių indėlis
                  1
                į ICAO sekretoriato veiklą, siekiant padėti ICAO pasiekti numatytą tikslą. Sąjunga viena pirmųjų į savo teisėtvarką įtraukė teisiškai privalomas nuostatas, skirtas ICAO sistemai CORSIA įgyvendinti, be kita ko, šiuo deleguotuoju aktu, ir tikisi, kad ir kitos valstybės imsis tokių vidaus įgyvendinimo priemonių.
            
            
               Prie kovos su klimato kaita turi prisidėti visi ekonomikos sektoriai. Norint pasinaudoti rinkos jėgomis ir ekonomiškai efektyviai sumažinti išmetamą šiltnamio efektą sukeliančių dujų (ŠESD) kiekį, svarbu nustatyti šių dujų išmetimo kainą. ES ATLPS nuo 2005 m. yra kertinis Europos Sąjungos klimato politikos akmuo ir pagrindinė išmetamo ŠESD kiekio veiksmingo mažinimo priemonė, atitinkanti pagal Paryžiaus susitarimą prisiimtą Sąjungos įsipareigojimą apriboti temperatūros kilimą, kad jis būtų gerokai mažesnis nei 2°C, o jei įmanoma – ne didesnis kaip 1,5°C. Į ES ATLPS įtraukus Europos vidaus skrydžius, 2012–2018 m. į aplinką išmesta maždaug 100 mln. tonų mažiau CO2 (taikant išmetamųjų teršalų mažinimo arba kompensavimo sistemas)
                  2
               . 2017 m. ES ATLPS direktyva persvarstyta siekiant ja tinkamai prisidėti prie 2030 m. klimato ir energetikos tikslų
                  3
                ir pasirengti įgyvendinti ICAO sistemą
                  4
               .
            
            
               Sąjungos teisės aktais ICAO sistemą rengiamasi įgyvendinti dviem etapais. Pirmiausia atitinkamos nuostatos įtraukiamos į tris įgyvendinimo ir deleguotuosius teisės aktus – šį deleguotąjį aktą, Komisijos įgyvendinimo reglamentą dėl išmetamųjų šiltnamio efektą sukeliančių dujų kiekio stebėsenos ir ataskaitų teikimo
                  5
                ir Komisijos įgyvendinimo reglamentą dėl duomenų ataskaitų patikros ir tikrintojų akreditavimo
                  6
               . Antrasis etapas nustatytas direktyvos 28b straipsnyje ir yra susijęs su ES ATLPS pakeitimais, Europos Parlamento ir Tarybos priimamais pagal įprastą teisėkūros procedūrą.
            
            
               Siekiant atsižvelgti į standartų ir rekomenduojamos tvarkos nuostatas dėl stebėsenos, ataskaitų teikimo ir tikrinimo, kartu su šiuo deleguotuoju aktu buvo patikslintas tiek Komisijos reglamentas dėl stebėsenos ir ataskaitų teikimo, tiek Komisijos reglamentas dėl išmetamo šiltnamio efektą sukeliančių dujų kiekio ataskaitų ir tonkilometrių duomenų ataskaitų patikros ir tikrintojų akreditavimo. Nuo 2010 m. ES yra sukaupusi aviacijos išmetamųjų teršalų kiekio stebėsenos, ataskaitų teikimo ir tikrinimo pagal ES ATLPS direktyvą patirties, be to, nemažai ICAO sistemos ir šių dviejų reglamentų nuostatų yra panašios. Keli likę skirtumai pašalinti drauge su šio deleguotojo akto priėmimu, pasinaudojus direktyvoje numatytais įgyvendinimo įgaliojimais, ir tos priemonės įsigaliojo 2018 m. sausio 1 d. 
            
            
               Direktyvos 2003/87/EB 28c straipsniu reikalaujama, kad Komisija priimtų nuostatas dėl tinkamos išmetamųjų teršalų kiekio stebėsenos, ataskaitų teikimo ir tikrinimo, siekiant įgyvendinti ICAO pasaulinę rinkos priemonę visuose maršrutuose, kuriems ji taikoma. Jos turi būti grindžiamos atitinkamomis ICAO priimtomis priemonėmis, jomis turi būti vengiama bet kokio konkurencijos iškreipimo ir jos turi atitikti ES ATLPS stebėsenos ir ataskaitų teikimo principus. Išmetamųjų teršalų kiekio ataskaitos turi būti tikrinamos pagal ES ATLPS direktyvoje nustatytus tikrinimo principus ir kriterijus. Deleguotuoju aktu papildomos pirmiau minėtų reglamentų nuostatos, pagal kurias teikiamos ataskaitos dėl skrydžių ir veiklos, kuriems šiuo metu netaikoma ES ATLPS direktyva (pvz., skrydžių tarp Europos ekonominės erdvės (EEE) ir trečiųjų šalių, tarp EEE ir įvairių kitų regionų, taip pat tik tarp trečiųjų šalių arba tarp trečiųjų šalių ir užjūrio priklausomų teritorijų ar teritorijų). Kadangi kai kurie orlaivių naudotojai praeityje jau yra teikę patikrinto išmetamųjų teršalų kiekio ataskaitas dėl skrydžių į EEE esančius aerodromus, įskaitant EEE valstybių teritorijas, priklausomas teritorijas ir atokiausius regionus, iš jų ir tarp jų, šių išmetamųjų teršalų kiekio ataskaitų šablonai jau parengti ir bus atnaujinti, kad juos būtų galima naudoti išsamesnei informacijai apie išmetamųjų teršalų kiekį teikti pagal ICAO sistemą. Skirtingai nuo stebėsenos, ataskaitų teikimo, patikros ir akreditavimo reglamentų, šis deleguotasis aktas taikomas tik teikiant informaciją ICAO sekretoriatui. Jis kiek įmanoma grindžiamas galiojančiomis taisyklėmis ir sistemomis, kad orlaivių naudotojų, tikrintojų ir kitų suinteresuotųjų subjektų administracinė našta būtų kuo mažesnė, ir jame nurodoma, kaip pagal stebėsenos, ataskaitų teikimo, patikros ir akreditavimo reglamentus teikiama informacija bus perduodama ICAO sekretoriatui.
            
            
               Antrasis etapas nustatytas direktyvos 28b straipsnio 1, 2 ir 3 dalyse ir susijęs su ES ATLPS pakeitimais, kuriuos gali priimti tik Europos Parlamentas ir Taryba pagal įprastą teisėkūros procedūrą. Komisija įpareigota Europos Parlamentui ir Tarybai teikti ICAO derybų pažangos ataskaitas. Visų pirma tai susiję su atitinkamomis tarptautinėmis priemonėmis
                  7
               , Tarybos patvirtintomis rekomendacijomis, pasaulinio registro sukūrimu, vidaus priemonėmis, kurių imasi trečiosios šalys pasaulinei rinkos priemonei įgyvendinti, trečiųjų šalių taikomų išlygų poveikiu ir kitais svarbiais tarptautiniais pokyčiais bei taikomomis priemonėmis. Komisija, atsižvelgdama į Jungtinių Tautų bendrosios klimato kaitos konvencijos (UNFCCC) įgyvendinimo pažangą pasaulio mastu, taip pat teiks ataskaitas  dėl  priemonių, kurių imamasi siekiant įgyvendinti plataus užmojo ilgalaikį aviacijos sektoriaus išmetamųjų teršalų kiekio mažinimo tikslą, t. y. aviacijos išmetamą CO2 kiekį sumažinti perpus, palyginti su 2005 m. lygiu
                  8
               . Komisija Europos Parlamentui ir Tarybai pateiks ataskaitą, kurioje apsvarstys būdus, kaip tas priemones įgyvendinti persvarstant ES ATLPS direktyvą, atsižvelgiant į taisykles, atitinkamai taikomas EEE teritorijoje vykdomiems skrydžiams.
            
            
               Ataskaitoje taip pat bus nagrinėjamas pasaulinės rinkos priemonės užmojis ir bendras aplinkosauginis naudingumas, bendras užmojo mastas, palyginti su Paryžiaus susitarime nustatytais tikslais, dalyvavimo lygis, įgyvendinamumas, skaidrumas, nuobaudos už reikalavimų nesilaikymą, visuomenės įtraukimo procesai, kompensacinių kreditų kokybė, išmetamųjų teršalų kiekio stebėsena, ataskaitų teikimas ir tikrinimas, registrai, atskaitomybė, taip pat biodegalų naudojimo taisyklės. Prie šio straipsnio 2 dalyje nurodytos ataskaitos prireikus Komisija gali pridėti Europos Parlamentui ir Tarybai skirtą pasiūlymą dėl teisės akto, kuriuo būtų iš dalies keičiamos, panaikinamos arba pakeičiamos ES ATPLS direktyvos 28a straipsnyje numatytos nukrypti leidžiančios nuostatos arba pratęsiamas jų galiojimas, atsižvelgiant į Sąjungos įsipareigojimą 2030 m. visos ekonomikos mastu sumažinti išmetamą ŠESD kiekį, siekiant išsaugoti Sąjungos klimato politikos veiksmų aplinkosauginį naudingumą ir veiksmingumą. Direktyvoje taip pat aiškiai nurodyta, kad ataskaitoje bus nagrinėjama, ar reikia persvarstyti šio deleguotojo akto
                  9
                teisinį pagrindą.
            
            
               Direktyva 2003/87/EB taikoma nepriklausomai nuo oro vežėjo pilietybės ir iš esmės apima skrydžius, vykdomus iš valstybės narės teritorijoje esančio aerodromo arba į jį. Pagal 28a straipsnį taikoma išimtis teršalams, išmetamiems kiekvienais kalendoriniais metais  iki 2023 m. vykdant skrydžius į aerodromus, esančius EEE nepriklausančiose šalyse, ir iš jų. Lygių galimybių suteikimas visiems maršrutais skrydžius vykdantiems orlaivių naudotojams yra labai svarbus siekiant išvengti konkurencijos iškreipimo ir taip pat iškeltas kaip svarbus klausimas 2016 m. ICAO rezoliucijoje. EEE vidaus skrydžius vykdo daugiau kaip 500 orlaivių naudotojų, įskaitant daugiau kaip 100 už EEE ribų įsisteigusių komercinių orlaivių naudotojų, iš kurių reikalaujama labai aukšto atitikties lygio. Direktyvos 2003/87/EB taikymo sritį gali keisti tik Europos Parlamentas ir Taryba
                  10
               .
            
            
               Šiuo deleguotuoju aktu užtikrinamos lygios galimybės, kaip reikalaujama ES ATLPS direktyvos 28c straipsnyje. Komisija ICAO sekretoriatui teiks tik tokią informaciją apie skrydžius, kokios tikimasi pagal ICAO sistemą, o visų kitų šalių orlaivių naudotojų, išmetančių didelį teršalų kiekį, išmetamųjų teršalų kiekio ataskaitas ICAO sekretoriatui turėtų teikti kitos šalys. Orlaivių naudotojai yra suinteresuoti pateikti 2019 m. ir 2020 m. vykdytų tarptautinių skrydžių išmetamųjų teršalų kiekio duomenis
                  11
               , nes tai sumažins išmetamųjų teršalų kiekį, kurį jie turės kompensuoti vėliau. Standartų ir rekomenduojamos tvarkos nuostatose numatyta, kad tais atvejais, kai išmetamųjų teršalų kiekio ataskaitos nepateikiamos, spragoms užpildyti turi būti naudojamasi kitais informacijos šaltiniais.
            
            
               2.KONSULTACIJOS PRIEŠ PRIIMANT AKTĄ
            
            
               2018 m. liepos 13 d. klimato kaitos ekspertų grupėje surengtas suinteresuotųjų šalių susitikimas, kuriame dalyvavo sektoriaus, pilietinės visuomenės ir valstybių narių atstovai. Antrasis posėdis įvyko 2018 m. gruodžio 3 d. prieš priimant deleguotąjį aktą, jame nagrinėtas deleguotojo akto tekstas ir platesnis ES ATLPS įgyvendinimo taisyklių, susijusių su stebėsena, ataskaitų teikimu, tikrinimu ir akreditavimu, kontekstas.  Be to, pastabos dėl deleguotojo reglamento teksto keturias savaites – nuo 2018 m. lapkričio 28 d. iki gruodžio 26 d. – buvo renkamos internetu geresnio reglamentavimo portale. Penkis atsiliepimus pateikė oro transporto bendrovių asociacijos. Priimtą deleguotąjį aktą du mėnesius tikrins Europos Parlamentas ir Taryba.
            
            
               3.DELEGUOTOJO AKTO TEISINIAI ASPEKTAI
            
            
               Deleguotojo akto taikymo sritis nustatyta persvarstytoje ES ATLPS direktyvoje. Reglamentas laikomas tinkama priemone. Kaip paaiškinta pirmiau, orlaivių naudotojams naudinga laikytis šio reglamento, atsižvelgiant į tai, kad pagal ICAO sistemą bus nustatytas pradinis bazinis išmetamųjų teršalų kiekis. 
            
            
               1 straipsnis
            
            
               Šiame straipsnyje nustatoma, kuriems orlaivių naudotojams taikomas šis reglamentas, ir numatoma taikyti išimtį tam tikrų rūšių nekomerciniams skrydžiams, kuriuos tie orlaivių naudotojai gali vykdyti.
            
            
               2 straipsnis
            
            
               Šio straipsnio 1 ir 2 dalyse nustatoma papildoma informacija apie patikrintą išmetamųjų teršalų kiekį, kurią orlaivių naudotojai turėtų pateikti, kad būtų papildyta pagal Komisijos reglamentą dėl stebėsenos ir ataskaitų teikimo jau pateikta informacija apie patikrintą išmetamųjų teršalų kiekį. Teikti išmetamųjų teršalų kiekio ataskaitas pagal Komisijos reglamentą dėl stebėsenos ir ataskaitų teikimo ir minėtas šio straipsnio dalis privaloma, o tais atvejais, kai šio reikalavimo nesilaikoma, taikoma ES ATLPS direktyvos 16 straipsnyje nustatyta vykdymo užtikrinimo procedūra.
            
         
         
            
               Pirmoji papildomos informacijos apie išmetamuosius teršalus kategorija, nurodyta 1 dalies a punkte, yra susijusi su skrydžiais iš EEE aerodromų į trečiųjų šalių aerodromus (pvz., Paryžius–Marakešas) ir atvirkščiai. 
            
            
               Antroji papildomos informacijos apie išmetamuosius teršalus kategorija, nurodyta 1 dalies b punkte, yra susijusi su skrydžiais iš EEE esančių aerodromų į kitų EEE valstybių narių atokiausiuose regionuose esančius aerodromus (pvz., Dublinas–Lansarotė) ir tų valstybių narių
                  12
                priklausomose teritorijose ar teritorijose esančius aerodromus (pvz., Airija–Grenlandija) ir atvirkščiai. Pažymėtina, kad šalies vidaus skrydžiams (pvz., Madridas–Lansarotė) ICAO sistema netaikoma, todėl jiems šis deleguotasis aktas netaikomas.
            
            
               Trečioji papildomos informacijos apie išmetamuosius teršalus kategorija, nurodyta 1 dalies c punkte, yra susijusi su skrydžiais iš EEE valstybių narių atokiausiuose regionuose, priklausomose teritorijose ar teritorijose esančių aerodromų į trečiosiose šalyse ar kitų valstybių narių priklausomose teritorijose ar teritorijose esančius aerodromus ir atvirkščiai (pvz., Grenlandija–Kanada).
            
            
               2 dalyje paaiškinama, kad 1 dalies reikalavimai taip pat taikomi orlaivių naudotojams, kurie per laikotarpį, apimantį tris iš eilės keturių mėnesių laikotarpius, atlieka mažiau kaip 243 skrydžius, kurių išvykimo arba atvykimo aerodromas yra valstybės narės teritorijoje (Direktyvos 2003/87/EB 1 priede nurodyta veiklos rūšis „Aviacija“, j punktas).
            
            
               3 dalis susijusi su pranešamais duomenimis apie patikrintą teršalų kiekį, išmestą vykdant skrydžius tarp aerodromų, esančių dviejose skirtingose trečiosiose šalyse, t. y. tarp ne EEE aerodromų ir aerodromų, esančių kitose EEE nepriklausančiose šalyse (pvz., Meksikas–Rio de Žaneiras). Apie šios kategorijos išmetamuosius teršalus pranešti rekomenduojama. Klausimas dėl platesnių įgaliojimų suteikimo turėtų būti apsvarstytas Europos Parlamentui ir Tarybai skirtoje ataskaitoje.
            
            
               4 dalyje paaiškinama, apie kokių rūšių skrydžius turi būti pranešama taikant ICAO sistemą.
            
            
               3 straipsnis
            
            
               Šio straipsnio 1 dalyje patvirtinama, kad pagal 2 straipsnį teikiant išmetamųjų teršalų kiekio ataskaitas turi būti laikomasi atitinkamose ES ATLPS direktyvos ir Komisijos reglamento dėl stebėsenos ir ataskaitų teikimo nuostatose nustatytų standartų. 
            
            
               2 dalyje daroma nuoroda į elektroninius ataskaitų teikimo šablonus. Teikdami patikrinto išmetamųjų teršalų kiekio ataskaitas ir paraiškas suteikti nemokamus apyvartinius taršos leidimus pagal ES apyvartinių taršos leidimų prekybos sistemą jais yra pasinaudoję daugiau kaip 900 orlaivių naudotojų. Komisija pritaikys tuos šablonus ICAO sistemos reikmėms.
            
            
               4 straipsnis
            
            
               Šiame straipsnyje nustatyta, kad, teikiant išmetamųjų teršalų kiekio ataskaitas pagal 2 straipsnį, taikomi atitinkamose ES ATLPS direktyvos nuostatose ir Komisijos reglamente dėl akreditavimo ir patikros nustatyti standartai. 
            
            
               5 straipsnis
            
            
               Šiame straipsnyje nustatyta, kad orlaivių naudotojo administruojanti valstybė narė yra Direktyvos 2003/87/EB 18a straipsnyje nurodyta valstybė narė. Komisijos reglamento (EB) Nr. 748/2009 priede išvardyti ne visi pagal šį reglamentą ataskaitas privalantys teikti orlaivių naudotojai. Tokiais atvejais orlaivio naudotojas turėtų pranešti apie patikrintą išmetamųjų teršalų kiekį oro vežėjo pažymėjimą išdavusiai valstybei narei arba, jei tokį pažymėjimą išdavė ne valstybė narė, orlaivio naudotojas turėtų pateikti ataskaitą valstybei narei, kurioje yra jo teisinės registracijos adresas.
            
            
               6 straipsnis
            
            
               Šiuo straipsniu Komisijai suteikiama galimybė prašyti, kad Eurokontrolė padėtų papildyti išmetamųjų teršalų duomenis, pasinaudodama prieinamomis duomenų bazėmis, ir taip būtų užtikrintas pateiktų išmetamųjų teršalų kiekio ataskaitų tikslumas. Tai nereiškia, kad negalima naudotis kitais duomenų šaltiniais. 
            
            
               7 straipsnis
            
            
               Šiame straipsnyje reikalaujama, kad Komisija perduotų atitinkamus duomenis apie patikrintą išmetamųjų teršalų kiekį ICAO sekretoriatui. Taip perduodami bus tik orlaivių naudotojų, dėl kurių ICAO sekretoriatas tikisi gauti Sąjungos teikiamus išmetamųjų teršalų duomenis (pvz., Europos oro transporto bendrovių), duomenys. Prieš perduodant duomenis atitinkama valstybė narė turėtų suteikti savo pritarimą, patikrinusi duomenų, įskaitant iš Eurokontrolės gautus duomenis, dydžio eilę. 
            
            
               Į Europos Parlamento ir Tarybos vaidmenį, susijusį su sprendimų dėl Sąjungos teisės pakeitimų priėmimu, tinkamai atsižvelgta, todėl šis straipsnis akivaizdžiai nekliudo Europos Parlamentui ir Tarybai svarstyti būdų, kaip įgyvendinti ICAO sistemą Sąjungos teisėje, ateityje persvarstant ES ATLPS direktyvą.
            
            
               ES apyvartinių taršos leidimų prekybos sistemoje taikomi trys aviacijos degalų išmetamųjų teršalų faktoriai:
            
            
                     
                        Degalai
                     
                  
                  
                     
                        Išmetamųjų teršalų faktorius (t CO2/t degalų)
                     
                  
               
                     
                        Aviacinis benzinas (AvGas)
                     
                  
                  
                     
                        3,10
                     
                  
               
                     
                        Reaktyvinis benzinas (Jet B)
                     
                  
                  
                     
                        3,10
                     
                  
               
                     
                        Reaktyvinis žibalas (Jet A1 arba Jet A)
                     
                  
                  
                     
                        3,15
                     
                  
               
         
            
               Pagal ICAO sistemą reaktyvinio žibalo (Jet A1 arba Jet A) išmetamųjų teršalų faktorius yra 3,16. Perduodant duomenis ICAO sekretoriatui taikomas šis išmetamųjų teršalų faktorius. Pagal direktyvos 28b straipsnį teikiamoje ataskaitoje bus svarstoma, ar tą faktorių reikėtų pakoreguoti, ir Europos Parlamentas ir Taryba galėtų prireikus imtis veiksmų, pavyzdžiui, pakeisti pagal ES ATLPS taikomą reaktyvinio žibalo išmetamųjų teršalų faktorių.
            
            
               KOMISIJOS DELEGUOTASIS REGLAMENTAS (ES) …/...
            
            
               2019 03 06
            
            
               kuriuo dėl aviacijos išmetamųjų teršalų stebėsenos, ataskaitų teikimo ir tikrinimo priemonių, kurias Tarptautinė civilinės aviacijos organizacija priėmė siekdama įgyvendinti pasaulinę rinkos priemonę, papildoma Europos Parlamento ir Tarybos direktyva 2003/87/EB
               
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Sąjungoje ir iš dalies keičiančią Tarybos direktyvą 96/61/EB, ypač į jos 28c straipsnį,
            
            
               kadangi:
            
            
               (1)Direktyvos 2003/87/EB 28c straipsniu Komisijai suteikiami įgaliojimai priimti nuostatas dėl tinkamos išmetamųjų teršalų kiekio stebėsenos, ataskaitų apie jį teikimo ir jo tikrinimo, siekiant įgyvendinti Tarptautinės civilinės aviacijos organizacijos (ICAO) pasaulinę rinkos priemonę visuose maršrutuose, kuriems ta priemonė taikoma. Siekiant teisinio tikrumo ir aiškumo, būtina nustatyti skrydžius, kuriems tos nuostatos taikomos, nurodant atitinkamus maršrutus ir orlaivių naudotojus;
            
            
               (2)ES apyvartinių taršos leidimų prekybos sistemai įgyvendinti skirta išmetamųjų teršalų kiekio stebėsenos ir ataskaitų teikimo, taip pat išmetamųjų teršalų kiekio ataskaitų tikrinimo tvarka taikoma pagal Komisijos reglamentą (ES) Nr. 601/2012
                  13
                ir Komisijos įgyvendinimo reglamentą (ES) 2018/2067
                  14
               . Išmetamųjų teršalų kiekio stebėsenos ir ataskaitų teikimo tvarka atnaujinta ir papildyta Komisijos įgyvendinimo reglamentu (ES) 2018/2066
                  15
               , kuris bus taikomas nuo 2021 m. sausio 1 d. Įgyvendinimo reglamentuose (ES) 2018/2066 ir (ES) 2018/2067 atsižvelgta į 2018 m. birželio 27 d. ICAO priimtą pirmąją tarptautinių standartų ir rekomenduojamos tvarkos aprašo redakciją. Siekiant užtikrinti administravimo veiksmingumą ir kuo labiau sumažinti orlaivių naudotojų patiriamas reikalavimų laikymosi išlaidas, tikslinga suvienodinti nuostatas, kuriomis reglamentuojamas ICAO pasaulinės rinkos priemonės įgyvendinimas, ir Reglamento (ES) Nr. 601/2012 bei minėtų įgyvendinimo reglamentų nuostatas;
            
            
               (3)pagal Komisijos reglamentą (ES) Nr. 601/2012 valstybės narės gali nustatyti, kad pagal Direktyvą 2003/87/EB teikiant teršalų, išmetamų vykdant aviacijos veiklą, kiekio ataskaitas būtų naudojami elektroniniai šablonai ir tam tikri failų formatai. Siekdama užtikrinti, kad orlaivių naudotojai tokių reikalavimų galėtų laikytis ir tais atvejais, kai išmetamųjų teršalų kiekio ataskaitas reikia teikti įgyvendinant ICAO pasaulinę rinkos priemonę, Komisija turėtų paskelbti konkretų elektroninio keitimosi duomenimis formatą;
            
            
               (4)tam tikriems skrydžiams galiojančių stebėsenos, ataskaitų teikimo ir tikrinimo reikalavimų taikymas tik EEE įsisteigusiems orlaivių naudotojams nėra laikomas galinčiu iškreipti konkurenciją. Todėl tokie reikalavimai gali būti priimti remiantis Direktyvos 2003/87/EB 28c straipsniu;
            
            
               (5)siekiant užtikrinti, kad visi atitinkami išmetamieji teršalai būtų tiksliai identifikuoti, Komisijai turėtų būti suteikta galimybė prašyti, kad Eurokontrolė prireikus padėtų papildyti išmetamųjų teršalų duomenis;
            
            
               (6)kad išsamūs duomenys apie teršalus, išmestus vykdant visus atitinkamus skrydžius, būtų pateikti laiku, Komisija turėtų perduoti atitinkamus duomenis apie patikrintą išmetamųjų teršalų kiekį ICAO sekretoriatui,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               1.2 straipsnyje nustatytos pareigos teikti ataskaitas taikomos tik orlaivių naudotojams, atitinkantiems visas šias sąlygas:
            
            
               (a)jie turi valstybės narės išduotą oro vežėjo pažymėjimą arba yra įregistruoti valstybėje narėje, įskaitant tos valstybės narės atokiausius regionus, priklausomas teritorijas ir teritorijas;
            
            
               (b)per metus jie išmeta daugiau kaip 10 000 tonų CO2, susidarančio naudojant lėktuvus, kurių didžiausia sertifikuota kilimo masė yra didesnė kaip 5 700 kg, skrydžiams tarp skirtingose Europos ekonominės erdvės (EEE) valstybėse esančių aerodromų arba skrydžiams, nurodytiems 2 straipsnio 1 dalyje, vykdyti, – nuo 2019 m. sausio 1 d. 
            
         
         
            
               2.Taikant šio straipsnio 1 dalies b punktą, neatsižvelgiama į teršalus, išmetamus vykdant šių rūšių skrydžius:
            
            
               (a)valstybinius skrydžius; 
            
            
               (b)
                     humanitarinius skrydžius;
            
            
               (c)
                     medicininius skrydžius;
            
            
               (d)
                     karinius skrydžius; 
            
            
               (e)
                     gaisrų gesinimo skrydžius.
            
            
               2 straipsnis
            
            
               1.Orlaivių naudotojai teikia ataskaitas dėl teršalų kiekio, išmetamo vykdant šiuos skrydžius:
            
            
               (a)
                     skrydžius iš valstybėse narėse esančių aerodromų į trečiosiose šalyse esančius aerodromus ir atvirkščiai;
            
            
               (b)
                     skrydžius iš valstybėse narėse esančių aerodromų į kitų valstybių narių atokiausiuose regionuose, priklausomose teritorijose ar teritorijose esančius aerodromus ir atvirkščiai;
            
            
               (c)
                     skrydžius iš valstybių narių atokiausiuose regionuose, priklausomose teritorijose ar teritorijose esančių aerodromų į trečiosiose šalyse ar kitų valstybių narių priklausomose teritorijose ar teritorijose esančius aerodromus ir atvirkščiai.
            
            
               2.Šio straipsnio 1 dalis taip pat taikoma komerciniams oro vežėjams, kurie per laikotarpį, apimantį tris iš eilės keturių mėnesių laikotarpius, atlieka mažiau kaip 243 skrydžius, kurių išvykimo arba atvykimo aerodromas yra valstybės narės teritorijoje.
            
            
               3.Orlaivių naudotojams rekomenduojama taip pat patikrinti teršalų kiekį, jų išmestą vykdant skrydžius tarp dviejose skirtingose trečiosiose šalyse esančių aerodromų, ir pranešti apie jį. 
            
            
               4.Šio straipsnio 1 ir 3 dalys taikomos teršalams, išmetamiems vykdant bet kokios rūšies skrydį (išskyrus 1 straipsnio 2 dalyje nurodytų rūšių skrydžius), įskaitant:
            
            
               (a)skrydžius, vykdomus mokymo arba paieškos ir gelbėjimo tikslais;
            
            
               (b)skrydžius pagal vizualiųjų skrydžių taisykles;
            
            
               (c)skrydžius, vykdomus mokslinių tyrimų ir bandymų tikslais; 
            
            
               (d)skrydžius, vykdomus pagal su viešąja paslauga susijusius įsipareigojimus.
            
            
               3 straipsnis
            
            
               1.Orlaivių naudotojai, pagal šio reglamento 2 straipsnį teikdami ataskaitas dėl savo išmetamų teršalų, laikosi tokių pačių reikalavimų, kokie nustatyti Direktyvos 2003/87/EB 14 straipsnyje ir Reglamente (ES) Nr. 601/2012. Nuo 2021 m. sausio 1 d. jiems taikomi tokie patys reikalavimai, kokie nustatyti Įgyvendinimo reglamente (ES) 2018/2066.
            
         
         
            
               2.Komisija paskelbia elektroninio keitimosi duomenimis formatą, naudotiną teikiant ataskaitas dėl teršalų kiekio, išmetamo vykdant 2 straipsnyje nurodytus skrydžius. Orlaivių naudotojai naudoja tą elektroninio keitimosi duomenimis formatą.
            
            
               4 straipsnis
            
            
               Išmetamųjų teršalų duomenų, kurie turi būti pranešami pagal šio reglamento 2 straipsnį, patikrai ir tą patikrą atliekančių tikrintojų akreditavimui taikomi tokie patys reikalavimai, kokie nustatyti Direktyvos 2003/87/EB 15 straipsnyje ir tos direktyvos V priedo B dalyje, taip pat Įgyvendinimo reglamente (ES) 2018/2067.
            
            
               5 straipsnis
            
            
               Į Komisijos reglamento (EB) Nr. 748/2009
                  16
                priedą įrašytas orlaivių naudotojas apie savo išmetamus teršalus praneša tame priede nurodytai administruojančiai valstybei narei. 
            
            
               Į Reglamento (EB) Nr. 748/2009 priedą neįrašytas orlaivių naudotojas apie savo išmetamus teršalus praneša valstybei narei, kuri jam išdavė oro vežėjo pažymėjimą, arba, jei oro vežėjo pažymėjimą išdavė ne valstybė narė, – valstybei narei, kurioje yra to orlaivio naudotojo teisinės registracijos adresas.
            
            
               6 straipsnis
            
            
               Prireikus Komisija gali paprašyti, kad Eurokontrolė padėtų patikslinti pagal 2 straipsnį pateiktus išmetamųjų teršalų duomenis.
            
            
               7 straipsnis
            
            
               Nedarant poveikio Europos Parlamento ir Tarybos sprendimui persvarstyti Direktyvą 2003/87/EB, Komisija Tarptautinės civilinės aviacijos organizacijos sekretoriatui perduoda atitinkamus išmetamųjų teršalų duomenis, apie kuriuos pranešta pagal Direktyvos 2003/87/EB 14 straipsnį ir šį reglamentą. Prieš tą perdavimą kompetentingos institucijos patikrina perduotinų duomenų dydžio eilę.
            
            
               Pagal šio straipsnio pirmą pastraipą perduodant išmetamųjų teršalų duomenis naudojamas 1944 m. gruodžio 7 d. Tarptautinės civilinės aviacijos konvencijos (Čikagos konvencija) IV tomo 16 priede nustatytas reaktyvinio žibalo (Jet A1 arba Jet A) išmetamųjų teršalų faktorius.
            
            
               8 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2019 03 06
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        Šis indėlis apima daugiau nei 15 mln. EUR finansinę paramą ES gebėjimų stiprinimo projektams besivystančiose šalyse vykdyti, Komisijos, Europos aviacijos saugos agentūros ir Eurokontrolės darbuotojų, dalyvaujančių ICAO veikloje, laiką, aktyvų vyriausybių ir sektoriaus ekspertų dalyvavimą ir darbuotojų delegavimą į ICAO sekretoriatą.
               
               
                  
                     (2)
                  
                        Daugiau informacijos pateikta Austrijos parengtame ICAO valstybės veiksmų plano dėl išmetamųjų teršalų mažinimo (
                  
                     https://www.icao.int/environmental-protection/Lists/ActionPlan/Attachments/78/CO2%20Reduction%20Action%20Plan_Austria_July%202018.pdf
                  
                  ) bendrojoje Europos skiltyje, p. 45–49. 
               
               
                  
                     (3)
                  
                        2018 m. kovo 14 d. Europos Parlamento ir Tarybos direktyva (ES) 2018/410, kuria iš dalies keičiama Direktyva 2003/87/EB siekiant ekonomiškai efektyviai dar labiau sumažinti išmetamųjų teršalų kiekį ir paskatinti investicijas į mažo anglies dioksido kiekio technologijas ir Sprendimas (ES) 2015/1814, OL L 76, 2018 3 19, p. 3.
               
               
                  
                     (4)
                  
                        2017 m. gruodžio 13 d. Europos Parlamento ir Tarybos reglamentas (ES) 2017/2392, kuriuo iš dalies keičiama Direktyva 2003/87/EB, siekiant išlaikyti dabartinius jos taikymo aviacijos veiklai apribojimus ir pasirengti nuo 2021 m. įgyvendinti pasaulinę rinkos priemonę, OL L 350, 2017 12 29, p. 7.
               
               
                  
                     (5)
                  
                        2018 m. gruodžio 19 d. Komisijos įgyvendinimo reglamentas (ES) 2018/2066 dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB, kuriuo iš dalies keičiamas Komisijos reglamentas (ES) Nr. 601/2012, OL L 334, 2018 12 31, p. 1–93.
               
               
                  
                     (6)
                  
                        2018 m. gruodžio 19 d. Komisijos įgyvendinimo reglamentas (ES) 2018/2067 dėl duomenų patikros ir tikrintojų akreditavimo pagal Europos Parlamento ir Tarybos direktyvą 2003/87/EB, OL L 334, 2018 12 31, p. 94–134.
               
               
                  
                     (7)
                  
                        Žr. Komisijos tyrimą dėl galimos teisinės tvarkos, pagal kurią būtų įgyvendinama su tarptautinės aviacijos išmetamaisiais teršalais susijusi pasaulinė rinkos priemonė https://ec.europa.eu/clima/sites/clima/files/transport/aviation/docs/gmbm_legal_study_en.pdf.
               
               
                  
                     (8)
                  
                        Žr. 2017 m. gruodžio 13 d. Tarybos reglamento (ES) 2017/2392 11 konstatuojamąją dalį.
               
               
                  
                     (9)
                  
                        Žr. 2017 m. gruodžio 13 d. Tarybos reglamento (ES) 2017/2392 28b straipsnio 2 dalį.
               
               
                  
                     (10)
                  
                        Išskyrus pagal Direktyvos 2003/87/EB 25a straipsnį priimtuose deleguotuosiuose aktuose numatytus atvejus.
               
               
                  
                     (11)
                  
                        Tarptautinių skrydžių išmetamieji teršalai sudaro apie 60 proc. viso pasaulinio aviacijos išmetamųjų teršalų kiekio, o likę 40 proc. yra susiję su vidaus skrydžiais. ICAO įgaliojimai neapima vidaus aviacijos, žr. https://www.icao.int/environmental-protection/Documents/STATEMENTS/cop4.PDF.
               
               
                  
                     (12)
                  
                        Išsamus jų sąrašas pateiktas 5 atsakyme į dažnai užduodamus klausimus: https://ec.europa.eu/clima/sites/clima/files/transport/aviation/docs/faq_aviation_2013-2016_en.pdf.
               
               
                  
                     (13)
                  
                        2012 m. birželio 21 d. Komisijos reglamentas (ES) Nr. 601/2012 dėl išmetamųjų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB (OL L 181, 2012 7 12, p. 30).
               
               
                  
                     (14)
                  
                        2018 m. gruodžio 19 d. Komisijos įgyvendinimo reglamentas (ES) 2018/2067 dėl duomenų patikros ir tikrintojų akreditavimo pagal Europos Parlamento ir Tarybos direktyvą 2003/87/EB (OL L 334, 2018 12 31, p. 94).
               
               
                  
                     (15)
                  
                        2018 m. gruodžio 19 d. Komisijos įgyvendinimo reglamentas (ES) 2018/2066 dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB, kuriuo iš dalies keičiamas Komisijos reglamentas (ES) Nr. 601/2012 (OL L 334, 2018 12 31, p. 1). 
               
               
                  
                     (16)
                  
                        2009 m. rugpjūčio 5 d. Komisijos reglamentas (EB) Nr. 748/2009 dėl orlaivių naudotojų, kurie 2006 m. sausio 1 d. arba vėliau vykdė Direktyvos 2003/87/EB I priede nurodytą aviacijos veiklą, sąrašo, kuriame nurodoma kiekvieno orlaivių naudotojo administruojanti valstybė narė (OL L 219, 2009 8 22, p. 1).